google/wiki40b huggingface dataset:
PEGIDA

פטריוטים אירופאים נגד האיסלמיזציה של המערב (גרמנית: Patriotische Europäer gegen die Islamisierung des Abendlandes), בקיצור PEGIDA או Pegida, הוא ארגון פוליטי גרמני שנוסד בעיר דרזדן באוקטובר 2014. הארגון מארגן הפגנות שבועיות נגד מה שהוא מכנה אסלאמיזציה של העולם המערבי, בקריאה לחקיקה מגבילה יותר במדיניות ההגירה הגרמנית.
למול פעילות הארגון נוצרה תופעה הולכת וגדלה של הפגנות-נגד בכל רחבי גרמניה, עד כי בינואר 2015 מספר מפגיני הנגד עלה על מספר המפגינים ב-PEGIDA. פוליטיקאים גרמנים, אנשי דת, ומנהיגי תעשייה האשימו את PEGIDA בקסנופוביה ואסלאמופוביה.

ראשית

ארגון PEGIDA נוסד באוקטובר 2014 על ידי לוץ בכמן המנהל סוכנות יחסי ציבור בדרזדן. בכמן קיבל את ההשראה להקמת הארגון אחרי שהיה עד להפגנה של תומכי מפלגת הפועלים של כורדיסטן (PKK) ב-10 באוקטובר 2014 בדרזדן. ביום שלמחרת הוא הקים קבוצה בפייסבוק הנקראת "Patriotische Europäer Gegen die Islamisierung des Abendlandes" ("אירופאים פטריוטים נגד האיסלמיזציה של המערב") אשר בתחילה הייתה מכוונת בעיקר נגד משלוחי הנשק ל-PKK.
מספר ימים קודם קבוצה של מוסלמים, כנראה סלפים, תקפו באכזריות תומכי PKK אשר התאספו אחרי הפגנה כנגד המדינה האסלאמית. באותו יום יזידים ומוסלמים צ'צ'נים התעמתו באלימות בעיר סל שבגרמניה. ב-26 באוקטובר אורגנה הפגנה על ידי תנועה המתקראת "חוליגנים נגד סלפים", מתוך 5,000 המפגינים שהופיעו לפחות 400 פעילי ימין קיצוניים התפרעו במרכז העיר קלן.
Duke Nukem 3D

העלילה

גיבור המשחק הוא "דיוק ניוקם", (Duke Nukem) שכיר חרב מאצ'ו, שרירן ושוביניסט שאוהב להתעסק עם רובים ובחורות. זירת המשחק היא בלוס אנג'לס עתידנית, לאחר שחייזרים השתלטו על העיר. בהמשך המשחק מוצגים אויבים חדשים, כלי נשק חדשים, חשפניות, שלבים שונים ומגוונים ומשפטי מפתח מבדרים של דמות השחקן.
המשחק עוצב ופותח על ידי חברה ששמה 3DRealms, חברת בת של Apogee, שהוציאה משחקים תלת ממדיים אשר כללו דמויות מוכרות ממשחקים אחרים, כמו Doom. למרות שמשחק הפך להצלחה מידית, הוא ספג ביקורת חריפה על השימוש בפורנוגרפיה ושוביניזם במשחק עצמו.
המשחק דומה בעיקרון ל-DOOM בו המשחק מתנהל דרך עיניה של הדמות, החמושה במגוון רובים ויורה אל עבר אויבים הבאים להרגה. כלי הנשק במשחק נעים מהבעיטה, האקדח ורובה הציד המסורתיים עד למשגרי רקטות, רובי קרח ורובים מכווצים. חידוש במשחק לעומת DOOM היא היכולת לכוון עם העכבר ולנוע בזירה תלת-ממדית, כולל לגובה.
יוסף ממן

ביוגרפיה

נולד בטטואן שבמרוקו לרב משה ממאן, נצר למשפחת הרמב"ם. כשהתבגר עלה לישראל והתיישב בצפת. יצא בשליחות קהילתו שבצפת לאיסוף כספים בפרס ובבוכרה, והיה השליח הראשון שחדר גם לאסיה המרכזית. לאחר שבמסגרת שליחותו בשנת 1793 (ה'תקנ״ג) הגיע לבוכרה ונתקל בקהילה במצב רוחני ירוד, החליט להישאר ולפעול בה. הוא השיג לקהילה ספרי דת וסידורים מודפסים מקושטא, והחל להדריך ולהנהיג אותה בעקבות אילוצם של יהודים בפרס להתאסלם, הגיעו רבים מהם לבוכרה, והודות לבואם ולפעילותו של הרב יוסף, חזר מצבה הרוחני של הקהילה לקדמותו. 
עד בואו לבוכרה הייתה הקהילה מנותקת משאר קהילות היהודים בעולם, למעט פרס. בקהילה התפללו בנוסח פרס המבוסס על סידורו של רב סעדיה גאון, וקבלה הייתה בידם שהם מצאצאי עשרת השבטים. במטרה להוציאם מבדידותם ולקשרם לשאר הקהילות בתפוצות, הרב יוסף העמיד אותם על טעותם, וטען בפניהם שמוצאם מגולי ספרד, והחל להנהיג בקהילה את נוסח תפילת הספרדים כשהביא להם סידורים מדפוס ליוורנו. שינוי נוסח התפילה הקדום היווה בעיני רבים פגיעה במסורת העתיקה, והרב זכריה מצליח, תלמיד חכם תימני שהגיע לבוכרה, חלק על הרב יוסף והורה להמשיך במסורת הקדומה. 
בבוכרה נישא בשנית, ונולדו לו ארבעה ילדים. הוא הקים בעיר ישיבה לתלמידים ומכון להכשרת שוחטים, וכן עסק בהעברת תורה הקבלה לתלמידים. 
בקרב המוסלמים והשלטון המקומי רחשו לו כבוד, ואף החשיבו אותו למולא. בעזרת קשריו הצליח להציל את הקהילה היהודית מגזירות שונות. בהשפעתו החלו יהודים מבוכרה לעלות לישראל החל משנת 1827 (ה'תקפ"ז). 
הלך לעולמו בכ"ג כסלו ה'תקפ"ג (1822). תלמידו המפורסם וממלא מקומו היה הרב פנחס הכהן רבין. חתנו היה רבי פנחס הקטן, המכונה גם "מולא נייאז", (תקס"ה, 1805 - תרל"ח, 1875) ראש ישיבה ורבו של הרב אברהם אמינוף
נינו היה הרב שמעון חכם, ממייסדי שכונת הבוכרים, ועל צאצאיו נמנה גם רפאל צמח חודיידטוב.
נקמה כפולה

העלילה

7 בנות אחווה, ויקי, ליז, ג'יני, דיאן, מורגן, סטיבי וקייטי, מחליטות לערוך מסיבת סיום בבית האחווה שלהן, אך גברת דורותי סלייטר, אם הבית שלהן, מסרבת לאפשר להן לעשות זאת. כנקמה, מחליטות הבנות למתוח את גברת סלייטר, אך המתיחה יוצאת משליטה כאשר אם הבית נורית בטעות על ידי ויקי. הבנות מחליטות להסתיר את מה שקרה, ומסתירות את הגופה של אם הבית בתוך הבריכה שמאחורי בית האחווה. בעוד הן חושבות שהן נחלצו מהתסבוכת שהן נכנסו אליה, הן לא יודעות שמישהו צפה בהן וראה את כל המעשה.

הפקה

נקמה כפולה צולם בבולטימור, מרילנד בשנת 1982, עם תקציב של $425,000 בלבד. בראיון עם הבמאי מארק רוזמן, התגלה כי הביצועים של קלסו האנט מדובבים לחלוטין, שכן קולה נחשב "לא מפחיד" מספיק לתפקיד.
עמוס דה-שליט

ביוגרפיה

דה-שליט נולד בירושלים, בנו של משה דה שליט. עבר עם משפחתו לגור בבית אנגל שבשדרות רוטשילד בתל אביב. למד בגימנסיה בלפור ואחר כך באוניברסיטה העברית בירושלים, שבה קיבל ב-1949 תואר מוסמך על עבודת גמר בהדרכתו של פרופ' יואל רקח.
במהלך מלחמת השחרור, שירת בחיל המדע של צה"ל, יחד עם סטודנטים נוספים של פרופסור רקח. בנוסף לעבודה המסווגת שביצעו במסגרת חיל המדע, עוד במהלך המלחמה שלחו אותם סטודנטים מכתב לראש ממשלת ישראל, דוד בן-גוריון, ובו טענו שעתיד הפיזיקה הוא בפיזיקה גרעינית ובחקר הקרינה הקוסמית, ולכן על מדינת ישראל לשלוח אותם אל מעבדות המחקר הטובות בעולם בתחום כדי שיביאו ידע זה לישראל. בן-גוריון אימץ את הרעיון. אחרי המלחמה דה-שליט יצא ללימודים בחוץ לארץ, וב-1951 קיבל תואר דוקטור במכון הטכנולוגי של ציריך; ובשנים 1952–1954 עבד באוניברסיטת פרינסטון, במכון הטכנולוגי של מסצ'וסטס (MIT), ובמכון לחקר האטום שבסקליי שבצרפת. 
בשנת 1954 התבקש דה-שליט להקים פקולטה לפיזיקה במכון ויצמן, שנקראה המחלקה לפיזיקה גרעינית. דה שליט התמנה לראש המחלקה וכיהן בתפקיד עשר שנים. בראשותו, הפכה המחלקה למרכז מוביל בעולם לחקר פיזיקה גרעינית. במקביל לעבודתו במכון ויצמן כיהן כיועץ מדעי למשרד הביטחון. בשנים 1961–1963 שימש בתפקיד מנהל מדעי של מכון ויצמן ובשנים 1966–1968 בתפקיד המנהל הכללי של המכון. 
היה מעורב בהקמת הקריה למחקר גרעיני שליד דימונה, בהיותו חבר בוועדת התכנון של הכור יחד עם צבי ליפקין וזאב הדרי.
יוזמה משותפת לו ולוולפגנג גנתר, שהחלה בפגישה ביניהם בז'נבה ב-1958 בשאיפה למסד את המגעים בין מכון מקס פלאנק לפיזיקה גרעינית ומכון ויצמן, הביאה ב-1963 לייסוד ועדת מינרווה, שבה מיוצגים מדענים ממכון מקס פלאנק ומאוניברסיטת היידלברג ובה היה חבר בשנים 1963–1969. לאירועים אלו היה חלק בנירמול היחסים שבין ישראל לגרמניה שלאחר השואה.
ב-1962 נבחר כחבר האקדמיה הלאומית הישראלית למדעים. בשנת תשכ"ה (1965) זכה דה-שליט בפרס ישראל למדעים מדויקים, יחד עם עמיתו פרופסור יגאל תלמי, על עבודתם בנושא "מודל הקליפות בפיזיקה גרעינית" ועל ספר שכתבו בנושא. ב-1966 מונה למנכ"ל מכון ויצמן למדע.
מתוך מטרה לקדם את החינוך המדעי בפרט ואת המדע בכלל, יזם עמוס דה-שליט הקמתן של מסגרות שונות ובהן 'מחנה נופש לנוער שוחר מדע', שלאחר מותו נקרא על שמו. ב-1968 הקים את המחלקה להוראת המדעים במכון ויצמן ועמד בראשה, ובמקביל הקימה פרופסור אלכסנדרה פוליאקוב-מייבר ב-1967 את המרכז הישראלי להוראת המדעים (מל"מ) באוניברסיטה העברית בירושלים הקרוי כיום על שמו. על שמו קרויים גופי מדע, מוסדות חינוך כגון קריית החינוך השש שנתית ע"ש עמוס דה-שליט ברחובות ומוסדות רבים נוספים ברחבי ישראל.
ב-1969 לקה בדלקת לבלב חריפה, ממנה נפטר לאחר כחודש ימים, בגיל 42.
בנו אהוד דה-שליט הוא פרופסור למתמטיקה, ובנו אבנר דה-שליט הוא פרופסור למדע המדינה, שניהם באוניברסיטה העברית בירושלים. אחיו היה איש המודיעין מאיר דה שליט ואחותו, תמר, נישאה לארטור גולדרייך.
הקטור

הקטור (ביוונית: Ἕκτωρ) היה נסיך טרויה ומגדולי לוחמיה במלחמת טרויה המופיע במיתולוגיה היוונית. מכל משתתפי המלחמה רק אכילס עלה עליו בעוצמתו.

רקע כללי

הקטור הוא בנם הבכור של פריאמוס מלך טרויה ואשתו הקובה, בעלה של אנדרומכה ואב לאסטיאנקס. שם סוסו של הקטור היה למפוס וחבריו הטובים היו מיסנוס ופולואדמאס.
באיליאדה, מכנה הומרוס את הקטור פעמים רבות "מאלף הסוסים", על מנת להדגיש את גדולתו בקרב עמו, שהיה ידוע באילוף ובגידול סוסים.

מלחמת טרויה

אחיו של הקטור, פאריס לקח את הלנה, היפה באדם, מבעלה מנלאוס. בתגובה מנלאוס מכריז מלחמה, בה אחיו אגממנון הנהיג את הצבא, תחתיו גיבורים ומלכים שונים כגון אודיסאוס, אכילס, נסטור ועוד.

מות פטרוקלוס

במהלך הקרב בין היוונים לטרויאנים הרג הקטור את פרוטסילאוס ואת פטרוקלוס, חברו הטוב של אכילס. היוונים חשבו שהקטור הרג את אכילס, וכך גם חשב הקטור, מכיוון שפטרקולוס לבש את קסדתו ושריונו של אכילס. בדיעבד, גילה הקטור את טעותו.

מות הקטור

גורלו של הקטור ידוע מראש מכיוון שבתחילת האיליאדה גוזר זאוס את דינו. אכילס קרא תיגר על הקטור, אך הקטור סירב וברח מפניו. רק כאשר אתנה, מחופשת ללוחם טרויאני, שכנעה אותו להילחם באכילס, עשה זאת. אכילס הרג את הקטור במכה אחת חזקה בצווארו וברגע שעשה זאת, נשמעו צעקות רבות של אנשי טרויה על מות גיבורם. אכילס חורר חור בכל רגל של הקטור וקשר סביבם חבל שחובר למרכבה שלו. הוא גרר את גופתו של הקטור סביב שדות הקרב למשך 13 יום.

קבורתו

בעזרת הרמס כרע אביו של הקטור, פריאמוס מלך טרויה, על ברכיו, נישק את ידו של אכילס והתחנן בפניו לשחרר את בנו על מנת שיוכל לקבור אותו קבורת גיבורים, כדי שנשמתו לא תשוטט בעולם המתים. אכילס הסכים ובכה מעל גופתו של הקטור. אכילס ידע שמותו קרב עם מותו של יריבו ואפשר לטרויאנים 12 ימי אבל, ללא קרבות.
האיליאדה מסתיימת בקבורתו של הקטור. נפילת טרויה מובטחת עם מות גדולי גיבוריה.

לאחר מותו

בספר השני של האפוס "אינאיס" מסופר שבנו של אכילס, נאופוטולמוס, השליך את בנו של הקטור מחומת טרויה ולקח את אשתו אנדרומכה כשפחה. מקורות אחרים מציינים, שהיה זה אודיסאוס שהרג את בנו של הקטור.
על פי פאוסניאס, שלחה תבאי נציגים לטרויה להחזיר את עצמותיו של הקטור.
אגם רודברג

ביוגרפיה

רודברג נולדה במושב רמת צבי לזוג רפתנים. אחותה היא השחקנית והדוגמנית אדווה רודברג. את לימודיה התיכוניים העבירה בכפר הנוער ויצו ניר העמק, הסמוך לעפולה.

קריירה

ההופעה הראשונה שהקנתה לה פרסום הייתה ב-2001 בגיל 15, כשהשתתפה בפרסומת למשקה "צ'רי קוקה קולה". היה זה בזכות סוכן הדוגמניות שפרסם אותה, רוברט בן-שושן.
בשנת 2002 שיחקה בתפקיד ראשי בסרט "אבא שחור לבן". בין השנים 2003–2005 גילמה את שירלי ברזילי במשך שלוש עונות בטלנובלה "אהבה מעבר לפינה" ששודרה בערוץ 2, ובשנת 2004 היא זכתה בפרס מסך הזהב בקטגוריית השחקנית הטובה ביותר בסדרה יומית, על השתתפותה בסדרה. באותה שנה השתתפה ב"פסטיגל לא יאומן כי יסופר". כמו כן, השתתפה רודברג במחזמר "תום סוייר והאקלבריפין" (2003) בתפקיד בקי תאצ'ר.
בין השנים 2004–2006 היא דיגמנה עבור מותג הספורט "סקצ'רס". רודברג דיגמנה בעבר לחברות הלבשה רבות, כגון "פוקס", והשתתפה במספר קמפיינים.
ב-2005 התגייסה לצבא ושירתה בתיאטרון צה"ל. למדה בבית הספר למשחק של יורם לוינשטיין.
בשנים 2007-2006, שיחקה בעונה הרביעית של הטלנובלה "השיר שלנו", בה גילמה את שי ברקת, בתו של הרמטכ"ל, הנאלצת להסתדר עם בת זוגו החדשה של אביה. בנוסף השתתפה בתפקיד ראשי בטלנובלה הסלולרית "הנסיכה". ביולי 2006, דיבבה בסרט "כיפה אדומה: הסיפור האמיתי". השתתפה בעונה השלישית של הטלנובלה "האלופה", שעלתה בספטמבר 2009.
בשנת 2009 הופיעה שוב בפסטיגל "קונג פו פסטיגל" לצד עדי הימלבלוי ושרה את "מטרה מספר אחת", אשר הגיע למקום הראשון בתחרות.
ב-2010 גילמה את כרמל, האקסית המיתולוגית של ליאו, בסדרת הטלוויזיה "חצויה". ב-2011 גילמה את אגם, חברתו של הסוכן המנצל אותה, בסדרה "חצויה - הדבר האמיתי". ב-2013 גילמה את זוהר פיין בסדרה "פצועים בראש" ואת אנה במחזמר "כלה על הנייר" במסגרת "חג המחזמר בת-ים". ביולי 2014 עלתה הסדרה "מתים לרגע", בה רודברג משתתפת.
בינואר 2016 שבה לשחק בעונה השנייה של "פצועים בראש". באותה שנה החלה לדגמן לחברת האופנה "עדיקה".
ב-2016 שיחקה בסרט הקולנוע "אנטנה" בבימויו של אריק רוטשטיין, והחלה להצטלם לעונה השנייה של "מתים לרגע".

בתיאטרון

רודברג היא שחקנית בתיאטרון בית ליסין, והחל מ-2014 משתתפת בהצגה "שבטים", בה היא מגלמת נערה להורים חירשים המתחרשת בעצמה. מ-2015 היא מגלמת את ביאנקה במחזה "אילוף הסוררת" מאת שייקספיר.
במאי 2014 עלתה בתיאטרון בית לסין הצגה חדשה בהשתתפותה בשם "שבטים", המבוססת על המחזה של נינה ריין.
בשנים 2016–2017 שיחקה במחזה לפי הספר "הוא הלך בשדות", בבימויו של כפיר אזולאי.
ב-2017 שיחקה במחזה "מלך הכלבים" בבימויו של עירד רובינשטיין.
ב-2018 שיחקה במחזה "לילה אחד, מרקוביץ'" בבימויו של עירד רובינשטיין.
רודברג הייתה מועמדת בטקס פרסי התיאטרון בקטגוריית "השחקנית המבטיחה" על ההצגות "שבטים" ו"אילוף הסוררת", ועל "הוא הלך בשדות" בקטגוריית השחקנית הראשית הטובה ביותר לצד תיקי דיין ואפרת בן צור.

חיים אישיים

משנת 2012 רודברג הייתה בת-זוגו של השחקן והמנחה גל אמיתי, במרץ 2016 השניים התארסו, אך בדצמבר 2016 נפרדו וביטלו את החתונה.
החל מינואר 2017 רודברג היא בת-זוגו של דור קרובינר. השניים התחתנו ב-21 ביוני 2019.
פאולה פרננדז

קריירה

בשנת 1993 הוציאה את אלבום הבכורה שלה, Paula Fernandes. בשנת 2012 התארחה בשיר "Long Live" של הזמרת-יוצרת האמריקאית טיילור סוויפט.
יעל וילנר

ראשית חייה

נולדה לרות חנה ונחום אריאלי. למדה לימודים תיכוניים באולפנת חורב בירושלים, וסיימה את לימודיה ב-1977. בתקופה זו השתתפה בניסיון ההתנחלות הראשון של גוש אמונים בסבסטיה, שבשומרון. שירתה שנה אחת בשירות לאומי בקריית שמונה.
בשנים 1978–1982 למדה משפטים באוניברסיטה העברית בירושלים ותוך כדי הלימודים, בשנים 1980–1981, שימשה כעוזרת פרלמנטרית לחבר הכנסת חיים קופמן מ"הליכוד". התמחתה אצל שופט בית המשפט העליון משה בייסקי ולאחר מכן אצל דורית ביניש בפרקליטות המדינה. בשנת 1983 הוסמכה כעורכת דין, ובין השנים 1983–1998 עבדה כעו"ד.

קריירה

ביוני 1998 מונתה וילנר לשופטת בבית משפט השלום בחיפה. באוקטובר 2004 מונתה לרשמת ושופטת בפועל בבית המשפט המחוזי בחיפה ובינואר 2006 מונתה לשופטת בבית משפט זה.
בדצמבר 2011 הייתה מועמדת לכהונה בבית המשפט העליון, אך לא נבחרה. בפברואר 2017 נבחרה לשופטת בבית המשפט העליון, וב-30 באוקטובר 2017 החלה לכהן בתפקיד זה.

פסיקותיה

וילנר נחשבת לשופטת שאיננה נוטה באופן מובהק לשמרנות או לליברליות.

נזיקין

בהתייחס לתביעות בנזיקין על רשלנות הרשויות בביצוע תפקידי רישוי ופיקוח כתבה:
"יש להישמר מפני הרחבה יתרה של האחריות המוטלת על רשויות המדינה בגין נזקים הנובעים מהפעלת סמכויות שלטוניות הנתונות בידיהן, כדוגמת רישוי ופיקוח. זאת, נוכח העובדה שככלל, אחריות המדינה בכל הנוגע לנזקים מעין אלה – היא אך עקיפה, ובוודאי שאינה עולה, ככלל, על האחריות והאשם הטמונים במעשי המעוולים הישירים וה"קרובים" יותר לנזק הנתבע. ונסיבות המקרה דנן יעידו. הרחבה יתרה ... עלולה להפוך את המדינה "למעין 'מבטח על' של כל הפעילות במשק בכל תחומי החיים שלגביה יש למדינה סמכויות פיקוח, רישוי והסדרה" ... בכך, עשויים אנו להסתכן ב"הצפתן" של רשויות המדינה בתביעות נזיקין רבות ונרחבות, כמו גם בהחצנת עלויותיהם של המעוולים הישירים על "כיסה העמוק" של המדינה – הניזון מכספי הציבור כולו."  
ביוני 2018 קבעה בדעת הרוב, יחד עם דוד מינץ, שהפטור של חברת ביטוח מתשלום למבוטח שניסה לרמות את החברה חל גם כלפי צד ג' תם לב.

חיים אישים

וילנר היא אחת מששת ילדיהם של רות ונחום אריאלי, נכדתו של הרב יצחק אריאלי ואחייניתו של הרב מרדכי אילן. נשואה ליוסף וילנר ואם לארבעה. מתגוררת בשכונת נווה שאנן בחיפה.
גורם הגדילה העצבי

מבנה

גורם הגדילה העצבי הוא חלבון הומודימרי הבנוי משתי שרשרות פפטידיות זהות באורך של 118 חומצות אמינו.

תפקיד

גורם הגדילה העצבי מצוי בכל החוליתנים, החל בדגים וכלה ביונקים. הגורם הכרחי לצורך שמירה של נוירונים תחושתיים וסימפתטיים בחיים. הוא מופרש מתאי מטרה מסוגים רבים, ומסוגל לגרום להנצה ולגדילה של אקסונים לכיוונם. האפקטיביות של גורם הגדילה העצבי גדולה. ריכוזים ננו-מולרים שלו מביאים לתגובה של נוירונים תוך 30 שניות וגורמים להם להתחיל לצמוח תוך מספר דקות.

מנגנון פעולה

גורם הגדילה העצבי משוחרר מן התאים המייצרים אותו (נוירונים, תאי אפיתל ועוד), נקשר לקולטנים הממוקמים בקצות האקסונים של נוירונים מגיבים, ומפעיל אותם. בעקבות הקשירה מוכנס הקולטן כשהוא קשור לגורם הגדילה אל תוך האקסון ונודד לכיוון גוף תא העצב. גורם הגדילה העצבי יכול להקשר לפחות לשני קולטנים. קולטן באפיניות גבוהה (שנקרא TrkA) וקולטן באפיניות נמוכה המכונה LNGFR. הקולטן בעל האפיניות הגבוהה חשוב יותר להתפתחות מערכת העצבים.

גילוי

סטנלי כהן וריטה לוי-מונטלצ'יני, שהיו אז חברי סגל באוניברסיטת וושינגטון בסנט לואיס, זכו בפרס נובל לפיזיולוגיה או לרפואה בשנת 1986 עבור גילויי גורם הגדילה העצבי וגורם הגדילה האפידרמלי. בסדרה של ניסויים אלגנטיים הראו לוי-מונטלצ'יני והעובדים עמה ראשית שחומרים שתאים סרטניים מסוג סרקומה שהושתלו בעובר תרנגולת מושכים אליהם נוירונים. שנית שחומרים שהופרשו על ידי התאים הסרטניים לתוך התמיסה בה הם גדלים יכלו לגרום לגדילה מואצת והנצה של נוירונים סימפאתיים וסנסורים מתוך גנגליון עצבי שהופרד מעובר תרנגולת. ושלישית, שהגורם הספציפי שמביא לתופעה הוא חלבון מסוים שבודד מן התמיסה. בהמשך התגלו מקורות עשירים יותר לגורם הגידול ובכללם ארס נחש. תגלית זו נחשבת אבן דרך בביולוגיה התפתחותית, שכן בפעם הראשונה הודגם כיצד מולקולה ספציפית יכולה לתרום להתפתחות. לאחר שגילתה את גורם הגדילה, המשיכה לוי-מונטלצ'יני וחקרה את תפקידיו בהתפתחות מערכת העצבים ותפקודו בבוגרים.
המכביה השביעית

המכביה השביעית הייתה אירוע ספורט המוני יהודי, שנערך בישראל, באוגוסט 1965, כחלק מסדרת אירועי המכביה.
כ-1,200 ספורטאים מ-27 מדינות השתתפו במשחקי המכביה השביעית, כולל השתתפות יחידה של משלחת יהודית מאיראן.

אירועים מיוחדים במכביה

האתלט ג'רי אשוורת' מארצות הברית, האלוף האולימפי ושיאן העולם בריצת שליחים 4x100 מטר, זכה בשתי מדליות זהב. הסייף איב דרייפוס מצרפת, בעל שתי מדליות ארד אולימפיות (מלבורן 1956 וטוקיו 1964) השתתף במכביה וזכה במדליית כסף. האתלטית לוריין לוצוף מדרום אפריקה זכתה ב-3 מדליות זהב אישיות והשחיין מארק ספיץ מארצות הברית זכה ב-4 מדליות זהב והוכתר כספורטאי המצטיין במשחקים. הכדורסלן האמריקאי טל ברודי הוביל את נבחרת ארצות הברית לזכייה במדליית זהב. השחיינית האמריקאית מרילין רמנובסקי סגנית האלופה אולימפית (טוקיו 1964) ושיאנית העולם עד שבועיים לפני המכביה במשחה ל-400 מטר חופשי, הגיעה באופן מיוחד להשתתף במשחה זה.
לי קופמן

לי קופמן (נולדה ב-1973, בסיביר) היא סופרת ישראלית.

ביוגרפיה

קופמן היא בת למשפחה חרדית מסורבת עליה. היא עלתה לישראל בגיל שתים עשרה ב-1985 והתיישבה עם משפחתה באשדוד. כעבור שלוש שנים חזרה בשאלה. בגיל שש עשרה החלה לכתוב במקומונים ובמעריב לנוער. בגיל תשע עשרה עזבה את בית ההורים ועברה לתל אביב. עשתה תואר ראשון בעבודה סוציאלית. ניהלה משרד היכרויות ולאחר מכן הפיקה אירועים. בשנת 1999 עברה למלבורן שבאוסטרליה שם היא עובדת בסוכנות היהודית ומשלימה תואר שני בספרות יוצרת באוניברסיטת מלבורן. כיום מפתחת שיטת פסיכודרמה לריפוי באמצעות ספרות.
כתבה סיפורים קצרים שהתפרסמו בירחון מאזנים ובאנתולוגיות שונות כמו "רצח ליד הבית" בהוצאת כתר ובעריכת דורית זילברמן בשנת 2001. 
כתבה עד היום שלושה ספרים בעברית ועומדת להוציא את ספרה הראשון באנגלית שעליו קיבלה מענק מהמועצה האוסטרלית לספרות.
The Red Jumpsuit Apparatus

היסטוריית הלהקה

הרד ג'מפסוט אפארטוס הוקמה על ידי רוני וינטר ודיוק קיצ'נס כשהיו בתיכון. הם נפגשו בשיעור על תולדות המוזיקה, כאשר רוני היה בכיתה י"ב ודיוק בכיתה י"א.
הלהקה התחילה כלהקה מקומית במידלבורג, פלורידה, עיירה דרומית לג'קסונוויל, השם "דה רד ג'מפסוט אפארטוס" נבחר על ידי מיקום מילים אקראיות על קיר מסוים, ואחד מחברי הלהקה נדרש ללכת ולבחור שלוש מילים כאשר עיניו מכוסות. 
דה רד ג'מפסוט אפארטוס הוציאו את הדמו שלהם, הנקרא על שמם ב-2005. לאחר מכן הוציאו עוד דמו בו נכללו גרסאות התחלתיות לשירים "Face Down", "Ass Shaker" ו-"Justify". ב-2006 יצא אלבום הבכורה, "Don't You Fake It", הכולל את הסינגלים "Face Down", "False Pretense", "Your Guardian Angel" ו-"Damn Regret". האלבום הגיעה למעמד אלבום זהב, עם מכירות של למעלה מ-500,000 עותקים. בקיץ של 2006, יצאה הלהקה לסיבוב הופעות במסגרת ה-Warped Tour.
בפברואר 2007 הלהקה לקחה חלק בסיבוב ההופעות Take Action! שפעל נגד התאבדות של צעירים ונגד התעללויות בבעלי חיים, לצד הלהקות מיי כמיקל רומנס ורייז אגיינסט. השיר שלהם, "In Fate's Hands" (שהוא הגרסה הסופית לשיר מהדמו "Ass Shaker") נמצא בפסקול המשחק Madden NFL 07.

גירסת הדלוקס (דיסק\DVD) של אלבום הבכורה "Don't You Fake It" יצאה באפריל 2007, ובה נמצאים גם שירים שלא יצאו לאור כמו "Disconnected" וגרסה אקוסטית לסינגל "Face Down".
נפטון (יישוב ברומניה)

נפטון (ברומנית: Neptun) הוא יישוב על חוף הים השחור, בחבל דוברוג'ה, ברומניה, בקרבת הגבול עם בולגריה.
היישוב נפטון הוא אחד מששת היישובים המרכיבים את המוניציפיו מנגליה, באזור יער קומורובה (יער של עצי אלון ועצי לבנה), במרחק 38 קילומטרים מקונסטנצה. המקום נבנה בשנות השישים של המאה העשרים, בימי שלטונו של ניקולאה צ'אושסקו והיה מקום הנופש המועדף עליו בימי הקיץ.
המשיכה העיקרית של המקום הוא חוף הים בעל החול העדין, שנחשב לחוף המשובח ביותר ברומניה. בעונה המתאימה המקום סובל מאיכלוס יתר, אך יש לו רק 999 תושבי קבע, נכון ל-2011.
אולימפיה מילאנו

היסטוריה

המועדון נוסד בשנת 1936 ונחשב למועדון הכדורסל המעוטר והבכיר במדינה, אשר זכה בעשרים וחמש אליפויות, בחמישה גביעים איטלקים ובשלושה גביעי אירופה. במרוצת השנים שמו של המועדון השתנה פעמים רבות, על פי שם מממן הקבוצה עד לשמו הנוכחי - אולימפיה "ארמאני ג'ינס" מילאנו.
כיום, אולימפיה "ארמאני ג'ינס" מילאנו  נחשב למועדון חזק הן בליגה המקומית, והן במפעלים האירופים.
אולם הבית של המועדון הוא מדיולאנום פורום המכיל 12,700 מקומות.
תריסיתיים

אטימולוגיה

מקור שם המשפחה Pentatomidae מסוג הטייפ Pentatoma [מיוונית (חלק) tomos + (חמש) pente] על שום חמש פרקי המחוש שמאפינים את רוב המינים במשפחה. בעבר כונתה משפחה זו, על ידי בודנהיימר, "פשפשי פרחים". השם העברי המודרני תריסיתיים מגיע מהשם העממי באנגלית shield bug מאחר שצורת הגוף של רוב התריסיות מחומשת ומזכירה מגן מימי הביניים. תריס היא מילה נרדפת למגן.
צלב חיל האוויר (בריטניה)

תיאור העיטור

העיטור הוא צלב יווני עשוי כסף שבמרכזו מוצג תיאור של הרמס רוכב על כנפי נץ ואוחז זר דפנה. בקצה הזרוע העליונה מתואר הכתר המלכותי של המונרך המכהן ובקצוות שאר הזרועות מסמלים ראשי התיבות של המונרך. העיטור תלוי על סרט המורכב מפסים לבנים ואדומים באלכסון לאורכו של הסרט, זו היא גם תצורת הצבעים המוצגים באות העיטור (גרסה מוקטנת של העיטור אשר נענדת לא באירועים פורמליים).
 
לעיטור ניתן להוסיף אבזם כסף המציין כפל עיטורים, כלומר הענקה כפולה ויותר של אותו העיטור, בתצורת אות העיטור אבזם זה מיוצג בעזרת סיכה במרכז האות.
חיים

חיים הם מאפיין המבדיל ישויות חומריות המקיימות תהליכים ביולוגיים (ונקראות יצורים או אורגניזמים) מיישויות חומריות אחרות. קיימות צורות שונות של חיים, כגון צמחים, בעלי חיים, פטריות, פרוטיסטים, ארכאנים וחיידקים. הקריטריונים להגדרת חיים יכולים לעיתים להיות מעורפלים ויכולים להגדיר או לא להגדיר נגיפים, וירואידים או חיים סינתטיים פוטנציאליים כ"חיים". ביולוגיה היא ענף המדע העוסק בעולם החי.

הגדרות

הגדרת החיים תמיד היוותה אתגר עבור מדענים ופילוסופים, וכללה הגדרות רבות ומגוונות. זה באופן חלקי מכיוון שחיים הם תהליך, ולא חומר.

יצורים רב תאיים

על פי הטקסונומיה, היצורים הרב תאיים משתייכים לשלוש ממלכות מתוך כלל הממלכות של ממלכת העל האאוקריוטית. שלוש ממלכות אלה הן הצמחים, הפטריות והאנימלים. הצמחים נבדלים משתי הממלכות הרב תאיות האחרות בכך שהם עושים פוטוסינתזה (ישנן גם בקטריות שעושות פוטוסינתזה ולמעשה הצמחים עושים פוטוסינתזה בעזרת אברונים תוך תאיים שמוצאם מסימביוזה עם בקטריות אלה). הפטריות והאנימלים ניזונים רק מאכילת יצורים חיים אחרים. הפטריות מפרישות חומרי עיכול אל סביבתן וסופגות ממנה את תוצרי העיכול והאנימלים מכניסים את טרפם או חלקים ממנו אל תוך גופם כדי לעכלו.

רמות ארגון ביצור הרב תאי

מורכבותם של יצורים רב תאיים היא מגוונת. ישנם יצורים רב תאיים המורכבים מרקמת תאים אחת. דהיינו, כל התאים שלהם דומים זה לזה ומחוברים ברצף, לדוגמה - ספוג. רמת המורכבות הבאה היא שילוב של תאים מתמחים בתוך רקמה זו. יצורים מורכבים יותר יכילו איבר אחד, דהיינו מספר רקמות היוצרות מבנה בעל צורה פשוטה ותפקוד אחיד, לדוגמה - מדוזה. ביצור כזה, כאשר מכנים אזור מסוים בשם הדומה לשמו של איבר בגוף האדם, רמת המורכבות של אותו אזור היא נמוכה בהרבה ממה ששמו מעיד. זרוע של מדוזה, למשל, היא רקמה בודדת. פה של מדוזה הוא רקמה בודדת או שתי רקמות.
Fly Like a Bird

רקע וכתיבה

השיר הוא הבי סייד של השיר "My Saving Grace", אשר נכלל באלבומה, Charmbracelet. כמו כן, יצא הסינגל בפורמט של תקליטור. בין היתר, השיר הוא שיר בסגנון הרית'ם אנד בלוז, המשלב בתוכו גם את סגנון הסול והגוספל. 
כמו כן, עלה השיר לרשת הזרמת המדיה ספוטיפיי, כמה שנים לאחר שיצא.
גנית אנקורי

ביוגרפיה

אנקורי נולדה בירושלים. עברה עם הוריה ואחותה, השחקנית גילת אנקורי, לארצות הברית עקב עבודתו של אביה, צבי אנקורי, שם הוא לימד. בגיל שבע עשרה חזרה לישראל והתגייסה לדובר צה"ל.
בשנות השמונים החלה ללמוד ספרות אנגלית ותולדות האמנות באוניברסיטה העברית. היא עוסקת רבות במחקר של אמנות ישראלית, פלסטינית ומקסיקנית ופרסמה שלושה ספרים העוסקים בנושא. בשנת 1994 קיבלה תואר דוקטור בהיסטוריה של האמנות מהאוניברסיטה העברית בירושלים, על עבודה שכותרתה "The fractured self : identity and fragmentation in the art of Frida Kahlo". שימשה כפרופסור וכראש החוג לתולדות האמנות באוניברסיטה העברית. בשנת 2010 הצטרפה לסגל אוניברסיטת ברנדייס כפרופסור לתולדות האמנות ולתאוריה של האמנות. 
ב-2003 שימשה כאוצרת של תערוכה על פרידה קאלו שנערכה במוזיאון היהודי של ניו יורק.
בנוסף, היא עוסקת במגדר ובהיסטוריה של הנשים באמנות.
אנקורי נשואה ואם לשלושה בנים.